Overrasket flyekspert om Norwegians kjøp: – En milliard for et flyselskap er ikke all verden
Flyeksperten påpeker at Widerøe enten har falt betydelig i verdi de siste årene, eller så har Norwegian gjort en god deal. Nyheten om at Norwegian kjøper Widerøe for 1,1 milliarder kroner tok de fleste på sengen torsdag morgen, inkludert den uavhengige flyeksperten og podkast-verten Christian Kamhaug.  – Jeg så ikke den komme, sier han til E24, men tilføyer at avtalen gir mening for begge flyselskapene. Kamhaug viser til at da SAS solgte Widerøe for rundt ti år siden, var prisen på rundt 2 milliarder.  – Enten har verdien falt betydelig, eller så har Norwegian-sjef Geir Karlsen gjort en god deal, sier han. Til tross for at selskapet er mye større i dag enn da SAS solgte, anslår Norwegian at verdien inkludert gjeld er på rundt 2 milliarder. – Det ser fortsatt ut som en god deal. En milliard for et flyselskap er ikke all verden, sier han. – Fikk en pris som vi aksepterte – Det reisende publikum vil utvilsomt få et bedre tilbud, sier Brynjar Forbergskog til E24. Han er styreleder i WF Holding, som selger Widerøe til Norwegian. WF Holding eies av Flyco med 66 prosent og transportselskapet Fjord1 med 34 prosent. Forbergskog er blant eierne i Flyco. – Hvorfor selger dere? – Vi ble kontaktet av Norwegian for noen måneder tilbake. Da var det en vurdering som gikk ut på at en norsk interessent kom på banen, og vi fant ut at vi ville se nærmere på saken. Det endte med en prosess der vi valgte å selge, sier Forbergskog til E24. Han mener at Norwegians kjøp vil være til det beste for både Widerøe, de ansatte og passasjerene. – Det som er viktig for oss er at det blir en norsk, solid eier. Det har vært viktig for oss at de ansatte blir i sine respektive selskaper, og at de fortsatt har norske lønns- og arbeidsvilkår. Dette er med på å sikre norske arbeidsplasser, sier han. – Ikke minst mener vi passasjerene vil få et bedre rutetilbud. De får flere valgmuligheter, det blir gjennomgående billettering, og det vil kunne spare reisetid. Halvparten av dem som flyr på kortbanenettet i dag er avhengig av stamrutenettet for å komme seg dit de skal, sier Forbergskog. – Fikk dere en bra pris? – Vi fikk en pris som vi aksepterte. Fjord1 vil ikke kommentere salget overfor E24, men viser til WF Holding. Ikke lenger lavprisselskap Flyekspert Kamhaug påpeker at samdriftsfordelene (synergiene) hos Norwegian og Widerøe ligner det SAS hadde, og at de nå får mulighet til å koordinere rutetabellene. – De hadde mye samarbeid før også og det er lite overlapping av rutene, så konkurransemessig har det lite å si. Men det kan nok gjøre samarbeidet med de andre store flyselskapene vanskeligere, sier Kamhaug. Han trekker også frem at Norwegian alltid bare har vokst organisk, det vil si innad i selskapet, uten å kjøpe opp andre. Dagens kjøp signaliserer en helt annen type operasjon. – Norwegian startet som lavprisselskap, men med denne avtalen kan man slå fast at det ikke er det lenger. Nå er det et helt vanlig flyselskap, sier flyeksperten. Alt i alt ser han kjøpet som en god avtale for Norwegian, og et positivt trekk for Widerøe i og med at de kommer tettere på et stort selskap. – Widerøe har ikke hatt de nødvendige musklene, sier Kamhaug. – Må tenke fremover – Var det noe Widerøe har behov for som selskap, som dagens eiere ikke kunne gi? – Nei, det vil jeg ikke si. Men man må tenke fremover, på hva som er den beste løsningen for selskapet. Nå får Widerøe en solid industriell eier, og de to selskapene komplementerer hverandre, sier Forbergskog. – Widerøe vil måtte investere i nye fly, og det kan koste? – Frem mot 2030 vil det nok være sånn. Widerøe har jobbet mye med det grønne skiftet, og vi ser jo for oss at det frem mot 2030 vil kunne finnes alternativer til dagens flåte som langt på vei vil ha nullutslipp. Da kreves det mye kapital, sier han. – Er det en av årsakene til å selge? – Ikke konkret. Men det er en del av bildet, sier Forbergskog. – Må tilpasse tilbudet – Widerøe har rapportert om krevende tider og rutekutt, hva tenker du om situasjonen i selskapet? – Man må tilpasse tilbudet til situasjonen. Det er på ingen måte noen krisesituasjon. Men det har vært en pandemi, og vi er ikke tilbake på 2019-nivå når det gjelder passasjerer. Det brukes mer Teams i stedet for forretningsreiser, og høyere rentenivå har nok også påvirket folks reisemønster, sier Forbergskog. – Du er godt fornøyd med salget? – Begge parter må være fornøyde. Vi er overbeviste om at dette er til det det beste for både Widerøe, de ansatte og det reisende publikum, sier han. Tror tilsynet hadde foretrukket noe annet Konkurransetilsynet opplyser til E24 at de har vært i kontakt med selskapene, og at kjøpet ikke kan gjennomføres før får tilsynsgodkjennelse. Dette kan vare frem til jul. – Jeg regner med at oppkjøpet blir godkjent, selv om Konkurransetilsynet nok helst så at Widerøe kunne utfordre SAS og Norwegian på stamrutenettet, sier Kamhaug.  – Det skje ikke nå. Videre blir nok Widerøe enda sterkere på FOT-nettet med Norwegian i ryggen. Der er det jo allerede svært lite konkurranse fra andre aktører, legger han til.
Norwegian kjøper Widerøe for 1,1 milliarder kroner. Flyekspert Christian Kamhaug mener dette enten indikerer at Widerøes verdi har falt siden SAS solgte selskapet for ca 2 milliarder for ti år siden, eller at Norwegian har gjort en god deal.  WF Holding, som selger Widerøe til Norwegian, mener salget vil være gunstig for både Widerøe, de ansatte og passasjerene og at det vil sikre norske arbeidsplasser.  Kamhaug peker på at dette kjøpet signaliserer en forandring for Norwegian, som tidligere har vokst uten å kjøpe opp andre. Han mener at Norwegian ikke lenger kan ses på som lavprisselskap, men nå et vanlig flyselskap.  Kamhaug tror på godkjenning fra Konkurransetilsynet, til tross for at tilsynet ideelt sett trolig ønsket at Widerøe skulle utfordre SAS og Norwegian på stamrutenettet.